b'\n_START_ARTICLE_\nJohan Jacob Georg Lund\n_START_SECTION_\nVirke\n_START_PARAGRAPH_\nHan var en s\xc3\xb8n af stadsfysikus Andreas Lund. Dimitteret privat til K\xc3\xb8benhavns Universitet i 1820 absolverede han den medicinske eksamen 1827, var fra 1829 til 1841 distriktsl\xc3\xa6ge i K\xc3\xb8benhavn, fik 1831 doktorgraden ved universitetet i Halle, var fra 1833 til 1849 teaterl\xc3\xa6ge, udn\xc3\xa6vntes 1841 til livl\xc3\xa6ge hos kronprins Frederik og blev derved 1848 kongelig livl\xc3\xa6ge. Samme \xc3\xa5r fik han professortitlen. 1853 fungerede han som koleral\xc3\xa6ge under koleraepidemien i K\xc3\xb8benhavn. Fra 1863 var Lund fungerende livl\xc3\xa6ge og rejsel\xc3\xa6ge hos kong Christian IX. I en lang \xc3\xa5rr\xc3\xa6kke var han medlem af direktionen for Selskabet til Druknedes Redning. Hans hustru var Augusta Charlotte Petrine f\xc3\xb8dt Heilmann (f\xc3\xb8dt 8. maj 1810 i K\xc3\xb8benhavn, d\xc3\xb8d 30. maj 1887 sammesteds), datter af silke- og kl\xc3\xa6dehandler August Vilhelm Heilmann og og Anne Birgitte f\xc3\xb8dt Klidt.\n_START_SECTION_\nUdm\xc3\xa6rkelser\n_START_PARAGRAPH_\n1851 blev han etatsr\xc3\xa5d, 1863 konferensr\xc3\xa5d og 1883 gehejmekonferensr\xc3\xa5d. Lund blev 10. juni 1841 Ridder af Dannebrogordenen, Dannebrogsmand 27. december 1849, Kommand\xc3\xb8r af samme orden 17. april 1857 og slutteligt 29. september 1872 modtog han Storkorset af Dannebrog._NEWLINE_Han fik i sin embedsperiode ogs\xc3\xa5 talrige h\xc3\xb8je udenlandske ordener. Han blev Ridder af 1. klasse af Nordstjerneordenen 3. juli 1847 og Kommand\xc3\xb8r af samme orden i juli 1860. Han blev Ridder af 1. klasse af Sankt Olavs Orden i september 1859, Ridder af 1. klasse af Sankt Stanislavs Orden i juni 1865 og Ridder af 2. klasse af Vasaordenen i juli 1869. Slutteligt bar han ogs\xc3\xa5 den gr\xc3\xa6ske Frelserorden, hvis Ridderkors han modtog i juni 1876.'